Document ID: 31971L0317

Padomes Direktīva
(1971. gada 26. jūlijs)
par dalībvalstu tiesību aktu tuvināšanu attiecībā uz 5 līdz 50 kilogramu vidējas precizitātes taisnstūra atsvariem un 1 līdz 10 kilogramu vidējas precizitātes cilindriskiem atsvariem
(71/317/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 100. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
ņemot vērā Ekonomikas un sociālo lietu komitejas atzinumu [2],
tā kā vidējas precizitātes taisnstūra un cilindrisko atsvaru uzbūvei un pārbaudes metodēm dalībvalstīs piemēro obligātus noteikumus, kas katrā dalībvalstī ir citādi, un tas kavē tirdzniecību ar tādiem atsvariem; tā kā tādēļ vajag vienādot minētos noteikumus;
tā kā Padomes 1971. gada 26. jūlija Direktīva par dalībvalstu tiesību aktu tuvināšanu attiecībā uz kopīgiem noteikumiem, ko piemēro metroloģiskās kontroles mērinstrumentiem un metodēm [3] ir paredzētas EEK tipa apstiprināšanas un EEK sākotnējās verifikācijas procedūras; tā kā saskaņā ar minēto direktīvu būtu jānosaka tehniskās prasības attiecībā uz vidējas precizitātes taisnstūra un cilindrisku atsvaru konstrukciju,
IR PIEŅĒMUSI ŠO DIREKTĪVU.
1. pants
Šī direktīva attiecas uz vidējas precizitātes atsvariem, kam ir šāda nomināla vērtība:
- 5, 10, 20 un 50 kg taisnstūra atsvari,
- 1, 2, 5, 10, 20, 50, 100, 200 un 500 g, kā arī 1, 2, 5 un 10 kg cilindriskie atsvari.
2. pants
Atsvari, uz kuriem var atrasties EEK zīmes un simboli, ir aprakstīti un atspoguļoti I līdz IV pielikumā. Uz tiem neattiecas EEK tipa apstiprinājums; uz tiem attiecas EEK sākotnējā verifikācija.
3. pants
Dalībvalstis nevar atteikt, aizliegt vai ierobežot tādu vidējas precizitātes taisnstūra vai cilindrisko atsvaru laišanu tirgū vai izmantošanu, uz kuriem ir EEK sākotnējās verifikācijas zīme.
4. pants
1. Dalībvalstis pieņem tiesību aktus, kas vajadzīgi, lai izpildītu šīs direktīvas prasības 18 mēnešos pēc tās paziņošanas, un par to tūlīt informē Komisiju.
2. Dalībvalstis nodrošina to, ka tiesību aktus, ko tās pieņem jomā, uz kuru attiecas šī direktīva, dara zināmus Komisijai.
5. pants
Šī direktīva ir adresēta dalībvalstīm.
Briselē, 1971. gada 26. jūlijā

Labels: 7
3
15